František Kele

RNDr. František Kele ml. PhD. (* 21. marec 1936, Bratislava – † 19. október 2014, Vysoké Tatry) bol slovenský horolezec, cestovateľ, pedagóg, publicista a geograf.

Angažoval sa v hľadaní stôp vo svete po pôsobení Mórica Beňovského, Martina Kukučína a Milana R. Štefánika.

Od roku 1990 sa angažoval v Spoločnosti Milana Rastislava Štefánika. Na tému Štefánik a jeho pôsobenie vo svete odprednášal takmer 300 prednášok spojených s premietaním CD a DVD. 

 Život 
Jeho otec bol tatranským chatárom. Na tatranské štíty začal vystupovať už ako dvanásťročný (1948). V rokoch 1951 až 1954 bol najmladším horským vodcom s právom vodiť v oblasti celých Vysokých Tatier. Na vrchole Mont Blancu stál po prvý raz v roku 1955 ako člen štátneho Československého reprezentačného družstva horolezcov. 

Popri aktívnej horolezeckej činnosti vyštudoval vysokú školu a odborne sa venoval ľadovcom (glaciológia). Spoluzakladal Sekciu pre výskum vysokých pohorí pri Slovenskej geografickej spoločnosti pri SAV a Združenie AntArktis. 

Intenzívne sa venoval organizovaniu horolezeckých, polárnych a geografických výprav, medzi ktorými boli aj tri cesty okolo sveta. Je zatiaľ najznámejším slovenským cestovateľom. Napísal desiatky kníh a stovky článkov s horolezeckou a cestovateľskou tématikou.

 Lezenie a expedície 
Vyše 550 výstupov v Tatrách, 50 prvovýstupov. Jeden letný, dva zimné (1955) prechody hlavného hrebeňa. Prvý výstup na Mt. Blanc 1955. Pôsobil na výpravách Ahaggar 1973, Hindúkuš 1974, Kilimandžáro 1977 (vrchol Kibo), Patagónia 19823 (Fitz Roy). Viedol expedíciu na Mount Everest 1984, na Severný pól 1993, bol zástupcom vedúceho Karakoram 1988. Vystúpil aj na Aconcaguu, Elbrus, Chimborazo, Popocatépetl, atď. Najaktívnejší slovenský cestovateľ 20. storočia. Navštívil všetky kontinenty vrátane Oceánie a Arktídy. Vykonal tri cesty okolo sveta.

Uskutočnil vyše 70 vážnych výprav a ciest, napr.:
 1971 Korzika (prvá slovenská geografická expedícia),
 1971 Nepál (cesta mikrobusom Škoda 1203 kvôli povoleniu k výstupu na Mount Everest)
 1973 Hoggar (horolezecko-vedecká výprava SGS pri SAV),
 1974 Hindúkuš (hlavný cieľ – výstup na Nošak 7 496 m),
 1977 Afrika (prvá slovenská prírodovedecká expedícia do oblasti Kilimandžára),
 1978 Ázia, ZSSR (Kirgizsko), horolezecký výstup na Pik Lenina (7134 metrov) 
 1979 Aconcagua (prvý slovenský výstup spolu s T. Šurkom a M. Šperkom),
 1980/1981 výprava Alouete; cesta okolo sveta spolu s Alexom Mlynárčikom
 1984 Expedícia Himaláje ´84- Sagarmatha, vedúci prvej slovenskej resp. československej úspešnej expedície na Mt. Everest. Písal sa rok 1984. 15. októbra vystúpili bez kyslíka na vrchol Zoltán Demján, Jozef Psotka a nepálsky šerpa Ang Rita. Psotka pri zostupe zahynul.  
 1992 prvá slovenská expedícia na poctu M. R. Štefánika na Mont Blanc; odhalenie pamätnej dosky na stene budovy observatória v Chamonix 
 1987 Expedícia Alouette 2, druhá cesta okolo sveta
 1994 Expedícia Tahiti ´94 na Tahiti a Vava´u; iniciovanie postavenia pamätníka na vŕšku Faiere nad Papeete, kde mal Štefánik provizórne observatórium; na Vava´u objavenie betónových pylónov (slúžili ako statívy), ktoré nad Neiafu na ostrove Vava´u postavil Štefánik roku 1911; pripevnenie pamätnej tabule
 1996 expedícia Antananarive ´96, prvá výprava zo Slovenska, ktorá hľadala na Madagaskare stopy po Móricovi Beňovskom a priniesla pamätnú dosku
 2000 expedícia Union - AntArktis ´2000; cesta na poctu  Martina Kukučína do Punta Arenas (140. výročie narodenia) a na poctu M. R. Štefánika do Antarktídy - čilské polárne stanice, (120. výročie narodenia)
 2003 expedícia Atacama ´03; cesty do strednej, severnej časti Čile a na ostrov Robinson Crusoe 
 2008 expedícia Mont Blanc ´2008, pocta M. R. Štefánikovi (sté výročie jeho posledného výstupu na vrchol Európy)
 2011 Expedícia Štefánik Vava´u 19112011 (sté výročie úspešného pôsobenia M. R. Štefánika na ostrove Vava´u (Kráľovstvo Tonga)

 Významní spolucestovatelia 
 Jaroslav Oršula
 Peter Mariot
 Alex Mlynárčik
 Ladislav Fekete
 Peter Valušiak
 Pavol Učník
 Miroslav Musil
 Ľudmila Keleová

 Ocenenia 
 cena SAV za popularizáciu vedy 1983 a 1990, 
 medaila Mateja Bela 1986, 
 dvojnásobný držiteľ zlatého odznaku JAMES, 
 čestný člen Slovenskej geografickej spoločnosti pri SAV (1990), 
 medaila prezidenta Francúzskej Polynézie Gastona Flossa 1994 (za iniciatívu pri budovaní pamätníka M.R. Štefánika na vŕšku Faire nad Papeete), 
 cena ministra kultúry: „Pocta Juraja Weinczillera“ za bádateľské expedície, populárno-náučnú tvorbu a prezentáciu Slovenskej republiky 1996, 
 Posol Slovenska ´96  - za zásluhy o Slovensko a jeho dobré meno vo svete, 
 Zlatý (podnikateľský) biatec za rok 1996 - za vytrvalé šírenie dobrého mena Slovenska v zahraničí
 laureát Krištáľového krídla za celoživotné dielo v roku 2011 ako najaktívnejší slovenský cestovateľ druhej polovice 20. storočia. 
 čestný člen Spoločnosti Milana R. Štefánika (2013)
 držiteľ čestného doktorátu - Honorary doctor of Duchamp University of Argilia

 Rodina 
Známym horolezcom a tatranským chatárom bol jeho otec František Kele. Manželka Ľudmila Keleová je spoluautorkou troch cestopisov (Cesty snov, Dni a noci pod Južným krížom) a dvoch samostatných publikácií (Úsmevy písané kriedou a Ošklbané detstvo). Dcéra Tatiana Keleová - Vasilková píše romány.

 Autor a spoluautor 35 publikácií  
(stručný výber - literatúra s vrchárskou tématikou)
 A. Halás, F. Kele: Hindúkuš (súbor fotografií), Pressfoto 1976
 A. Halás, F. Kele: Andy - Sierra Madre (súbor fotografií), Pressfoto 1981.
 F. Kele, V. Launer: Sagarmatha (súbor fotografií), Pressfoto 1986
 F. Kele a kol.: Everest, Šport 1986.
 F. Kele: Noc na Aconcague, Obzor 1987.
 spoluautor "Národný park Sagarmatha", Veda 1987.
 F. Kele, P. Mariot: Od Mount Everestu po Korytnačie ostrovy, Print-Servis 1988.
 F. Kele: Moje dotyky s Everestom, Smena 1990.
 F. Kele: K trblietavým štítom Karakoramu, Bratislava 1991.
 F. Kele a kol.: Severný pól, Perex 1994.
 spoluautor: "Slováci na Evereste * 1984 - 1988", S-GLÓBUS-S 1999
 F. Kele, L. Fekete: (Znovu)objavovanie Antarktídy, NAP 2003 . 
 F. Kele, P. Mariot: Encyklopedie velehor světa, Olomouc 2004.
 F. Kele: "Najvyššie vrchy"  (v edícii prírodné krásy Slovenska), DAJAMA 2007.
Viacero publikácií s tatranskou tématikou
 F. Kele: Moje dotyky s Everestom, druhé vydanie, DALI - BB s.r.o. Banská bystrica 2009 
 F. Kele: Čilské poludníky, DALI-BB s.r.o., Banská Bystrica 2010
 F. Kele: Milan Rastislav Štefánik významný cestovateľ a jeho nasledovníci, R.T.G. PRESS s.r.o. v spolupráci s DALI-BB, 2010

 Literatúra 
 I. Dieška a kol.: Horolezectvo: encyklopédia, Šport 1989.
 M. Vranka: Od Gašerbrumu po Everest, 1996.
 Ondrejka K.:"Slovensko - Človek a spoločnosť", 1. vydanie, MAPA Slovakia Bratislava s. r. o., 1. vydanie, 2000 
 M. Vranka: "Slovenské himalájske dobrodružstvo",NFK v Bratislave,  2007
 Maťovčík A., Cabadaj P., Parenička P.: Slovník slovenských spisovateľov 20. storočia, LIC SNK, 2008

 Dokumentárne filmy 
 František Kele ml., Živé portréty, Who is Who, 2010
 GEN.SK - František Kele, TRIGON PRODUKTION s. r. o., STV 2011
 EUROVIRTUAL - František Kele, ARCONI s.r.o., 2012

 Referencie 

 Iné projekty 

 Externé odkazy 
 F. Kele na uzle osobnosti.sk
 www stránky F. Keleho


Kategória:Slovenskí horolezci
Kategória:Slovenskí cestovatelia
Kategória:Slovenskí geografi
Kategória:Držitelia Krištáľového krídla
Kategória:Osobnosti z Bratislavy
Kategória:Absolventi Prírodovedeckej fakulty Univerzity Komenského